  Виталий Пронин Владимир Владыкин.Азинтӥськом тодмо-дано адямиослэсь юалляськонмес. Малы соос уло Удмуртиын? Нош тӥ? Гожтэлэ асьтэлэсь мылкыдъёстэс-малпанъёстэс. Владимир Владыкин, этнограф, история наукаосъя доктор, профессор, Удмуртилэн дано гражданинэз:- Москваысь кун университетэз йылпумъяме бере Африкае келяны малпало вал. Со сяна, Нью-Йорке, Венае, Германие ужаны ӧтьылӥзы. Англи кылэз умой тодӥсько вал. Но ас калыке понна тыршеме потӥз. Мон угось дипломен нырысетӥез этнограф луи. Ваньмы кошкимы ке, кин кылёз шуыса, малпай. Капчи ӧй вал. Экспедициосы потыны рюкзакъёс гинэ но ӧй вал. Компьютер сярысь веранэз ик ӧвӧл. Ижен, Ува сяна, мукет ёросъёс асфальт сюресэн герӟамын ӧй вал. Али котькытчы шугъяськытэк сюрыны луэ.Удмуртъёс сярысь тросгес тодэме потыса, пӧртэм улосвылъёсысь калыкмы доры вуылӥ. Удмуртия ворсамын вал мурт синъёслэсь. Культураез, этносэз, наукаез азинтонын со туж люкетылӥз.Али егитъёс ӵошатыны быгато, кытын улон умойгес, адӟо, мар карыны луоно асьме улон-вылонэз азинтон понна. Соослы бадӟымгес саклык висъяны кулэ, тужгес но - гуртэ кылемъёсызлы. Мон уг жаляськы Удмуртие кылеме пумысен. Дышетэм пиналъёсы пӧлын 20-ез наукая кандидатъёс но докторъёс ни. УдГУ-ын быдэс улонме ужаны - со шуд. Ас шаеред понна ужаськод ке, тонэ но дунъяло. Мон Удмуртилэн дано гражданинэз. Та туж бадњым дунъет. Тамара Тихонова.Тамара Тихонова, шаерысьтымы Куасэн бызьылонъя федерациен кивалтӥсь, Олимпийской чемпионка:- Дуннелэн кыӵе но сэрегаз ӧй вуылы ни, но Удмуртиын гинэ яраське (кельше). Асьмелэн калыкмы туж огшоры, ӟеч. Соин но, лэся, асьме калык пӧлын улэме потӥз. Эшъёсы, ӵыжы-выжыосы татын ук. Ижысь аэропортэ васькыку, омыр ик небытгес кадь. Совето Союзлэн сборнойысьтыз огдыре ӵошатскем нимо-дано спортсменъёс пӧлысь мон но Сыктывкарысь Раиса Сметанина гинэ вордскем палъёсамы улыны берытскимы, мукетъёсыз вордскем шаерысьтызы кошкизы. Котькин ӟечгес улон утча. Бен, Удмуртиын куасэн бызьылонъя базамы лябгес. Соин но асьме спортсменъёс Тюмень, Ханты-Мансийск палъёсы кошко. Но кылисьёсыз но вань. Кылсярысь, Шарканысь куасчи Максим Вылегжанин - мон солы та понна туж тау шуисько. Ваньмы кошкимы ке, вуоно спортсменъёсты кин бурдъялоз, кин соосты дасялоз? Татын монэ гажало. Та сюлэмез туж шунтэ. Спорт шоры но кивалтӥсьёслэн учконзы пумен воштӥське, сое юнматыны тыршо. Алексей Фомин.Алексей Фомин, Удмурт кун филармонилэн директорез:- Екатеринбургысь М. П. Мусоргский нимо Урал кун консерваториез йылпумъяме бере кытчы мынон сярысь юан ӧз ик кылды. Но мон котьку тодӥ: одно берто Иже, мынам отын анай-атае. Мукет городэ сюрыса, ӝоканы но мӧзмыны кутскисько. Атае ас вакытаз Дышетонъя но наукая министерствоын анай кылэз дышетонъя ёзэн кивалтӥз, мынам но сюлэмам удмурт кылэз но калыкез яратон мылкыд юнматӥз. Удмурт шаерын сяна, кытын мон анай кылыным таӵе шара но гань-гань вераськом? Шаерамы трос выжыё калыкъёс уло. Соослэсь культуразэс утьыны но азинтыны тыршоно. Удмурт адями удмурт крезьгурез, кылэз, эктонэз ӧз утьы ке, кин со понна та ужез лэсьтоз? Туж потэ кырӟанъя но эктонъя «Италмас» кун ансамблен быдэс Удмуртиетӥ ортчеме. Алигес ансамблен бертӥм Комиысь. Отын асьсэлэн ансамбльёссы вань. Но тросэз асьсэ выжы калыксылэсь культуразэ азинтыны уг тыршо ни. Уг яра озьы ужаны. Асьмелэсь калык узырлыкмес утьыны, котыр ласянь возьматыны кулэ.Елена Сараматова Теги: краеведение малпан  